Broj: 711-I-1664-M-120/19-02-8

Zagreb, 5. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Tomislava Roba, gradonačelnika Grada Belog Manastira, za davanjem mišljenja Povjerenstva,** na 61. sjednici¸ održanoj dana 5. rujna 2019.g., daje sljedeće

**MIŠLJENJE**

1. **Sukladno odredbama ZSSI-a nema zapreke da se sin dužnosnika Tomislava Roba, gradonačelnika Grada Belog Manastira, prijavi na Javni natječaj za dodjelu stipendija za akademsku godinu 2019./2020. koje dodjeljuje Grad Beli Manastir.**
2. **U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnog interesa člana obitelji, u slučaju da se sin dužnosnika prijavi na javni natječaj naveden u točki I. izreke ovog mišljenja, upućuje se dužnosnik Tomislav Rob da o ovoj okolnosti obavijesti Gradsko vijeće Grada Belog Manastira te da se u cijelosti izuzme iz svih radnji vezanih uz provedbu istog javnog natječaja te da iste poslove povjeri svom zamjeniku.**
3. **Ukoliko raspoloživa sredstva za stipendije nisu dostatna za sve kandidate koji se prijave na natječaj i ispunjavaju uvjete natječaja, a sin dužnosnika ostvari jednak broj bodova i nađe se u istovjetnoj poziciji kao i drugi kandidat/i od kojih, zbog ograničenog iznosa sredstava predviđenih za stipendije, neće svi biti u mogućnosti ostvariti pravo na stipendiju, taj kandidat/i trebao/li bi imati prednost pri dodjeli stipendije.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Rob, gradonačelnik Grada Belog Manastira. U knjigama ulazne pošte zahtjev je zaprimljen 23. kolovoza 2019. g. pod poslovnim brojem: 711-U-2987-M-120/19-01-1, povodom kojeg se vodi predmet broj M-120/19.

Člankom 3. stavkom 1. podstavkom 43. ZSSI-a propisano je da su gradonačelnici dužnosnici u smislu odredbi ZSSI-a. Uvidom u Registar dužnosnika utvrđeno je da Tomislav Rob obnaša dužnost gradonačelnika Grada Belog Manastira u mandatu 2017.-2021.g., počevši od 26. svibnja 2017.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnik navodi da Grad Beli Manastir sukladno Pravilniku o stipendiranju studenata dodjeljuje stipendije studentima koji su upisni na visoka učilišta u Republici Hrvatskoj za studiranje na preddiplomskim i diplomskim sveučilišnim i stručnim studijima. Stipendije se dodjeljuju na temelju javnog natječaja koji raspisuje gradonačelnik, a objavljuje pravno tijelo Grada nadležno za društvene djelatnosti. Molbe za dodjelu stipendija razmatra Povjerenstvo za dodjeljivanje stipendija, koje ima predsjednika i četiri člana. Povjerenstvo utvrđuje pravodobnost i potpunost podnesenih prijava, ispunjavanje uvjeta i kriterija propisanih Pravilnikom te utvrđuje liste kandidata koji ispunjavaju uvjete bodovanjem sukladno Pravilniku. Gradonačelnik, na temelju liste kandidata, donosi rješenje o dodjeli stipendija koje se objavljuje na mrežnim stranicama i oglasnoj ploči Grada. Na temelju odluke o dodjeli stipendija Grad s korisnicima stipendija zaključuje ugovor o stipendiranju. Dužnosnik od Povjerenstva traži mišljenje može li potpisati ugovor ukoliko se na natječaj za dodjelu stipendija Grada Belog Manastira prijavi njegov sin, student druge godine Arhitektonskog fakulteta u Zagrebu te Povjerenstvo za dodjeljivanje stipendija njegovu prijavu pozitivno ocijeni te na listi kandidata zauzme mjesto kojim ostvaruje pravo na stipendiju.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Sukladno članku 4. stavku 5. ZSSI-a, članovi obitelji dužnosnika iz stavka 2. istog članka smatraju se povezanim osobama s dužnosnikom u smislu tog Zakona. Sukladno članku 4. stavku 2. ZSSI-a, u članove obitelji dužnosnika u smislu ZSSI-a spadaju srodnici po krvi u uspravnoj lozi, pa se stoga djeca dužnosnika smatraju s dužnosnikom interesno povezanim osobama po samom Zakonu.

Člankom 6. stavkom 4. ZSSI-a propisano je da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Povjerenstvo je izvršilo uvid u Pravilnik o stipendiranju studenata, koji je Gradsko vijeće Grada Belog Manastira donijelo 12. rujna 2011.g. (u daljnjem tekstu: Pravilnik) te u Pravilnik o izmjenama i dopunama Pravilnika, koje je Gradsko vijeće Grada Belog Manastira donijelo 17. listopada 2017.g.

Pravilnik propisuje vrste stipendija, kriterije i uvjete, postupak dodjele stipendija, obveze primatelja stipendija, način određivanja visine i broja stipendija kao i druga pitanja od značaja za dodjelu stipendija studentima visokih učilišta u redovitom sustavu obrazovanja. Pravilnikom su također propisane ovlasti gradonačelnika u postupku dodjele stipendija.

Sukladno članku 31. Pravilnika stipendije se dodjeljuju temeljem provedenog javnog natječaja koji će se provesti za svaku vrstu stipendije posebno. Natječaj raspisuje gradonačelnik, a objavljuje ga upravno tijelo Grada nadležno za društvene djelatnosti. Natječaj se objavljuje u „Glasu Slavonije“ te na web stranici Grada. Člankom 33. istog Pravilnika propisano je da će molbe za dodjelu stipendija razmotriti Povjerenstvo za dodjeljivanje stipendija koje ima predsjednika i šest članova, a koje imenuje gradonačelnik na vrijeme trajanja svog mandata. Predsjednik i tri člana Povjerenstva predstavnici su Grada Belog Manastira, dok je jedan član Povjerenstva predstavnik Savjeta mladih Grada Belog Manastira, jedan je predstavnik koordinacije braniteljskih udruga i jedan je predstavnik iz reda prosvjete. Člankom 34. Pravilnika propisano je da Povjerenstvo utvrđuje pravodobnost i potpunost podnesenih prijava, ispunjavanje uvjeta i kriterija propisanih Pravilnikom te utvrđuje liste kandidata koji ispunjavaju uvjete bodovanjem sukladno Pravilniku. Liste kandidata utvrđuju se odvojeno za svaku vrstu stipendija.

Na temelju članka 36. Pravilnika gradonačelnik, na temelju liste kandidata, donosi odluku o dodjeli stipendija kandidatima. Nakon odluke gradonačelnika, Povjerenstvo na oglasnoj ploči Grada objavljuje liste reda prvenstva za dodjelu stipendija. Sudionici natječaja imaju pravo podnošenja prigovora gradonačelniku u roku od osam dana od dana primitka obavijesti o rezultatima natječaja.

Člankom 37. Pravilnika propisano je da temeljem odluke o dodjeli stipendija s korisnikom se zaključuje ugovor o stipendiranju koji u ime Grada potpisuje gradonačelnik.

Na temelju članka 38. Pravilnika ukoliko student nije u mogućnosti izvršavati ugovorom o stipendiranju preuzete obveze, zbog nepredvidivih okolnosti u opravdanim slučajevima ne gubi pravo na stipendiju, ali za vrijeme trajanja tih okolnosti miruju njegova prava i obveze utvrđene ugovorom o stipendiranju, o čemu će na zahtjev korisnika stipendije, odluku donijeti gradonačelnik.

Člankom 42. stavkom 1. propisano je da su korisnici stipendije dužni u cijelosti vratiti primljene iznose u slučaju raskida ugovora o stipendiranju te u slučaju ako odbiju izvršenje obveze odnosno u cijelosti ne izvrše obvezu zapošljavanja predviđenu člankom 40. Pravilnika. Stavcima 3. i 4. istog članka propisano je da iznimno od stavka 1., a na temelju obrazloženog zahtjeva korisnika, gradonačelnika Grada Belog Manastira može korisnika osloboditi vraćanja primljenih sredstava djelomično ili u cijelosti. Odluku o raskidu ugovora i načinu i roku vraćanja primljenih sredstava donosi gradonačelnika Grada Belog Manastira.

Člancima 43. i 44. Pravilnika propisano je da se ukupan iznos sredstava namijenjen za stipendiranje studenata određuje Proračunom Grada. Visina studentskih stipendija određuje se ovisno o prosječnim cijenama smještaja u studentskim domovima, cijenama prehrane u studentskim restoranima te kretanju troškova života do visine neoporezivog iznosa. Broj i visinu stipendija, posebno za svaku vrstu stipendija, utvrđuje gradonačelnik.

Povjerenstvo obrazlaže da prijava sina dužnosnika Tomislava Roba na Javni natječaj za dodjelu stipendija studentima s područja Grada Belog Manastira, sama po sebi nije protivna odredbama ZSSI-a te stoga sukladno odredbama ZSSI-a nema zapreke da se sin dužnosnika prijavi na natječaj za dodjelu stipendija te da mu se dodijeli stipendija iz proračuna Grada Belog manastira, pod uvjetom da prijava dužnosnikovog sina bude tretirana kao i svaka druga, u skladu s odredbama Javnog natječaja i predmetnog Pravilnika.

Povjerenstvo međutim ističe da, sukladno navedenim odredbama Pravilnika o stipendiranju studenata, gradonačelnik Grada Belog Manastira ima niz nadležnosti vezanih za dodjelu predmetnih studentskih stipendija.

Povjerenstvo stoga upućuje dužnosnika da, u cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnog interesa člana obitelji, obavijesti Gradsko vijeće Grada Belog Manastira o okolnosti da se njegov sin prijavio na javni natječaj za dodjelu studentskih stipendija iz proračuna navedene jedinice lokalne samouprave. Povjerenstvo također upućuje dužnosnika da se u cijelosti izuzme iz svih radnji vezanih uz provedbu javnog natječaja, a koje su sukladno Pravilniku u nadležnosti gradonačelnika Grada Belog Manastira, uključujući odnošenje odluke o dodjeli stipendija i sklapanja ugovora o stipendiranju sa svojim sinom, kao i od provođenja nadzora nad provedbom predmetnog ugovora, te da iste poslove povjeri svom zamjeniku.

Također, u slučaju da raspoloživa sredstva za stipendije nisu dostatna za sve kandidate koji se prijave na natječaj i ispunjavaju uvjete natječaja, a sin dužnosnika ostvari jednak broj bodova i nađe se u istovjetnoj poziciji kao i jedan ili više drugih kandidata od kojih, uslijed ograničenog iznosa sredstava predviđenih za stipendije, neće svi ostvariti pravo na stipendiju, taj drugi kandidat/i trebao/li bi imati prednost pri dodjeli stipendije.

Slijedom navedenoga, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Tomislav Rob, elektronička dostava
2. Objava na internetskoj stranici Povjerenstva
3. Pismohrana